CELEX: 32018R0396
Language: el
Date: 2018-03-13 00:00:00
Title: Εκτελεστικός κανονισμός (ΕΕ) 2018/396 της Επιτροπής, της 13ης Μαρτίου 2018, σχετικά με την τροποποίηση του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο

14.3.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 71/36
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/396 ΤΗΣ ΕΠΙΤΡΟΠΉΣ
   της 13ης Μαρτίου 2018
   σχετικά με την τροποποίηση του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο ε),
   Εκτιμώντας τα ακόλουθα:
   
               (1)
            
            
               Με τον κανονισμό (ΕΟΚ) αριθ. 2658/87 θεσπίστηκε ονοματολογία εμπορευμάτων (εφεξής καλούμενη «Συνδυασμένη Ονοματολογία» ή «ΣΟ»), η οποία παρατίθεται στο παράρτημα I του εν λόγω κανονισμού.
            
         
               (2)
            
            
               Στη συμπληρωματική σημείωση 10 του κεφαλαίου 22 του δεύτερου μέρους της ΣΟ, προβλέπεται ότι, για την εφαρμογή των διακρίσεων 2206 00 31 και 2206 00 39, θεωρούνται ως «αφρώδη», πέραν των ποτών που έχουν υποστεί ζύμωση και παρουσιάζονται μέσα σε φιάλες κλεισμένες με πώμα τύπου μανιταριού, που συγκρατείται με τη βοήθεια συνδετήρων ή συνδέσμων, και τα ποτά που έχουν υποστεί ζύμωση και έχουν υπερπίεση ίση ή ανώτερη του 1,5 bar, η οποία μετριέται στη θερμοκρασία των 20 βαθμών Κελσίου.
            
         
               (3)
            
            
               Στη σημείωση διακρίσεων 1 του κεφαλαίου 22 του δεύτερου μέρους της ΣΟ, προβλέπεται ότι, σύμφωνα με την έννοια της διάκρισης 2204 10, θεωρούνται ως «αφρώδη κρασιά» τα κρασιά που παρουσιάζουν, όταν διατηρούνται στη θερμοκρασία των 20 βαθμών Κελσίου μέσα σε κλειστά δοχεία, υπερπίεση ίση ή ανώτερη των 3 bar.
            
         
               (4)
            
            
               Σύμφωνα με την οδηγία 92/83/ΕΟΚ του Συμβουλίου (2), τα «λοιπά αφρώδη ποτά παρασκευαζόμενα με ζύμωση» που υπάγονται όχι μόνο στις κλάσεις 2204 και 2205 αλλά και στον κωδικό ΣΟ 2206 00 91, όπως ίσχυε κατά τη χρονική στιγμή έκδοσης της οδηγίας (πλέον στους κωδικούς ΣΟ 2206 00 31 και 2206 00 39), έχουν υπερπίεση τουλάχιστον 3 bar.
            
         
               (5)
            
            
               Η ύπαρξη διαφορετικών κατώτατων ορίων όσον αφορά την υπερπίεση στα αφρώδη ποτά παρασκευαζόμενα με ζύμωση, ανεξαρτήτως της κατάταξής τους στους κωδικούς ΣΟ 2204, 2205 ή 2206, δεν μπορεί να δικαιολογηθεί ούτε για επιστημονικούς ούτε για άλλους λόγους.
            
         
               (6)
            
            
               Για λόγους ασφάλειας δικαίου, είναι αναγκαίο να τροποποιηθεί η συμπληρωματική σημείωση 10 του κεφαλαίου 22 του δεύτερου μέρους της ΣΟ με την αντικατάσταση του ισχύοντος ορίου «ίσου ή ανώτερου του 1,5 bar» με όριο «ίσο ή ανώτερο των 3 bar».
            
         
               (7)
            
            
               Για να εξασφαλισθεί η συνέπεια και η ενιαία ερμηνεία της Συνδυασμένης Ονοματολογίας σε όλη την Ένωση όσον αφορά τον ορισμό των «αφρωδών ποτών», θα πρέπει να τροποποιηθεί η συμπληρωματική σημείωση 10 του κεφαλαίου 22 του δεύτερου μέρους της ΣΟ.
            
         
               (8)
            
            
               Συνεπώς, ο κανονισμός (ΕΟΚ) αριθ. 2658/87 θα πρέπει να τροποποιηθεί αναλόγως.
            
         
               (9)
            
            
               Η επιτροπή τελωνειακού κώδικα δεν γνωμοδότησε εντός της προθεσμίας που είχε ορίσει ο πρόεδρός της,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο δεύτερο μέρος, κεφάλαιο 22 της Συνδυασμένης Ονοματολογίας που παρατίθεται στο παράρτημα I του κανονισμού (ΕΟΚ) αριθ. 2658/87, η δεύτερη περίπτωση της συμπληρωματικής σημείωσης 10 αντικαθίσταται από το ακόλουθο κείμενο:
   
               «—
            
            
               
                  τα ποτά που έχουν υποστεί ζύμωση, αλλιώς παρουσιαζόμενα, και που έχουν υπερπίεση ίση ή ανώτερη των 3 bar, η οποία μετριέται στη θερμοκρασία των 20 βαθμών Κελσίου.».
            
         Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 13 Μαρτίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 256 της 7.9.1987, σ. 1.
   
      (2)  Οδηγία 92/83/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά (ΕΕ L 316 της 31.10.1992, σ. 21).